作者:孟郊
標題:遣興聯句
內容:我心隨月光，寫君庭中央。——孟郊月光有時晦，我心安所忘。——韓愈常恐金石契，斷為相思腸。——孟郊平生無百歲，岐路有四方。——韓愈四方各異俗，適異非所將。——孟郊駑蹄顧挫秣，逸翮遺稻粱。——韓愈時危抱獨沈，道泰懷同翔。——孟郊獨居久寂默，相顧聊慨慷。——韓愈慨慷丈夫志，可以曜鋒鋩。——孟郊蘧甯知卷舒，孔顏識行藏。——韓愈殷鑒諒不遠，佩蘭永芬芳。——孟郊苟無夫子聽，誰使知音揚。——韓愈